SCI เข้าชิงเค้ก รฟฟ.ชุมชนกว่า 7 แห่ง รู้ผลไตรมาส 3 นี้!
SCI เข้าประมูลโรงไฟฟ้าชุมชนกว่า 7 แห่ง 21MW รู้ผลไตรมาส 3 ตุน Backlog กว่าพันลบ. หนุนผลงานโต
SCI เข้าประมูลโรงไฟฟ้าชุมชนกว่า 7 แห่ง 21MW รู้ผลไตรมาส 3 ตุน Backlog กว่าพันลบ. หนุนผลงานโต
27 เม.ย. 2564

นายเกรียงไกร เพียรวิทยาสกุล ประธานเจ้าหน้าที่บริหาร บริษัท เอสซีไอ อีเลคตริค จำกัด (มหาชน) หรือ SCI ระบุว่า บริษัทฯ เตรียมยื่นเข้าร่วมประมูลโรงไฟฟ้าชุมชนนำร่องผ่านบริษัทลูกกว่า 7 แห่ง กำลังการผลิตมากกว่า 21 เมกกะวัตต์ (MW) หลังการไฟฟ้าภูมิภาคเปิดให้ยื่นประมูลตั้งแต่วันที่ 27-30 เมษายน 64 นี้
ทั้งนี้คาดว่าจะทราบผลภายในไตรมาสที่ 3/64 ขณะที่บริษัทฯ พร้อมเดินหน้าประมูลโครงการใหม่ ส่งผลให้งานในมือ (Backlog) กว่า 1,000 ล้านบาท ซึ่งจะเป็นตัวช่วยสนับสนุนอนาคตเติบโตอย่างยั่งยืน
ด้านธุรกิจในประเทศทั้งหมดนั้นปรับตัวดีขึ้น คาดว่าจะดีต่อเนื่อง เนื่องจากมีการทยอยรับรู้งานในมือที่ตุนไว้ตั้งแต่ปีก่อนหน้า ปัจจุบันมีงานในมือรอรับรู้รายได้ (Backlog) แบ่งเป็นงาน ตู้สวิตช์บอร์ด รางเดินสายไฟ เสาส่งไฟฟ้าแรงสูงและสถานีไฟฟ้า รวมถึงงานรับเหมาก่อสร้างสะพานรถไฟ เป็นต้น รวมทั้งบริษัทได้ขยายธุรกิจงานรับเหมาในประเทศ เพื่อเพิ่มช่องทางในการสร้างรายได้มากขึ้น อีกทั้งยังคงเดินหน้าเข้าร่วมประมูลงานใหม่อย่างต่อเนื่อง เพื่อรักษาระดับการเติบโต และพร้อมรับมือกับวิกฤติเศรษฐกิจที่เกิดขึ้นได้อย่างแน่นอน